Document ID: 32009L0019

ΟΔΗΓΊΑ 2009/19/ΕΚ ΤΗΣ ΕΠΙΤΡΟΠΉΣ
της 12ης Μαρτίου 2009
για τροποποίηση, με σκοπό την προσαρμογή στην τεχνική πρόοδο, της οδηγίας 72/245/ΕΟΚ του Συμβουλίου σχετικά με τα ραδιοηλεκτρικά παράσιτα (ηλεκτρομαγνητική συμβατότητα) των οχημάτων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία - πλαίσιο) (1), και ιδίως το άρθρο 39 παράγραφος 2,
Εκτιμώντας τα ακόλουθα:
(1)
Η οδηγία 72/245/ΕΟΚ του Συμβουλίου, της 20ής Ιουνίου 1972, σχετικά με τα ραδιοηλεκτρικά παράσιτα (ηλεκτρομαγνητική συμβατότητα) των οχημάτων (2) είναι μία από τις ειδικές οδηγίες στο πλαίσιο της διαδικασίας έγκρισης ΕΚ τύπου που θεσπίζει η οδηγία 70/156/ΕΟΚ, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους (3). Οι διατάξεις της οδηγίας 70/156/ΕΟΚ που αφορούν τα συστήματα, τα κατασκευαστικά στοιχεία και τις επιμέρους τεχνικές μονάδες οχημάτων ισχύουν και για την οδηγία 72/245/ΕΟΚ.
(2)
Σύμφωνα με το σημείο 3.2.9. του παραρτήματος Ι της οδηγίας 72/245/ΕΟΚ, τα κατασκευαστικά στοιχεία που διατίθενται ως εξοπλισμός που τοποθετείται μετά την αγορά του οχήματος δεν χρειάζονται έγκριση τύπου εάν δεν έχουν σχέση με τις λειτουργίες που συνδέονται με τη θωράκιση. Προβλέπεται τετραετής μεταβατική περίοδος, που αρχίζει από τις 3.12.2004, στη διάρκεια της οποίας η τεχνική υπηρεσία πρέπει να καθορίσει κατά πόσον ο εξοπλισμός που πρόκειται να διατεθεί στην αγορά συνδέεται με τη θωράκιση και επίσης πρέπει να εκδώσει μια βεβαίωση σύμφωνα με το υπόδειγμα στο παράρτημα ΙΙΙ Γ. Τα κράτη μέλη απαιτείται να αναφέρουν στην Ευρωπαϊκή Επιτροπή τυχόν περιπτώσεις απόρριψης για λόγους ασφάλειας. Η διάταξη αυτή απαιτεί από την Επιτροπή να αποφασίσει, πριν από τη λήξη της μεταβατικής περιόδου, με βάση την πρακτική εμπειρία από την εφαρμογή της προαναφερόμενης απαίτησης και με βάση τις εκθέσεις που θα της υποβάλουν τα κράτη μέλη, κατά πόσον εξακολουθεί να απαιτείται η βεβαίωση αυτή επιπροσθέτως της δήλωσης συμμόρφωσης.
(3)
Όπως προβλέπεται στο σημείο 3.2.9. του παραρτήματος Ι της οδηγίας 72/245/ΕΟΚ και δεδομένου ότι η Ευρωπαϊκή Επιτροπή δεν έχει λάβει καμία έκθεση από τα κράτη μέλη σχετικά με περιπτώσεις απόρριψης, προτείνεται τώρα να καταργηθεί η παρέμβαση της τεχνικής υπηρεσίας όσον αφορά τα κατασκευαστικά στοιχεία που διατίθενται ως εξοπλισμός που τοποθετείται μετά την αγορά του οχήματος, εάν δεν έχουν σχέση με τις λειτουργίες που συνδέονται με τη θωράκιση, και να μην απαιτείται πλέον βεβαίωση σύμφωνα με το υπόδειγμα στο παράρτημα ΙΙΙ Γ, όπως προβλέπεται στο σημείο 3.2.9. του παραρτήματος Ι.
(4)
Επομένως, η οδηγία 72/245/ΕΟΚ θα πρέπει να τροποποιηθεί αναλόγως.
(5)
Τα μέτρα που προβλέπονται στην παρούσα οδηγία είναι σύμφωνα με τη γνώμη της τεχνικής επιτροπής - μηχανοκίνητα οχήματα,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 72/245/ΕΟΚ τροποποιείται ως εξής:
1)
στον κατάλογο παραρτημάτων, διαγράφεται η ακόλουθη αναφορά στο παράρτημα III Γ:
«ΠΑΡΑΡΤΗΜΑ III Γ
Υπόδειγμα βεβαίωσης σε σχέση με το παράρτημα Ι σημείο 3.2.9.»·
2)
στο παράρτημα Ι, σημείο 3.2.9, διαγράφεται το δεύτερο εδάφιο·
3)
το παράρτημα ΙΙΙ Γ διαγράφεται.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από την 1η Οκτωβρίου 2009. Πληροφορούν αμέσως την Επιτροπή σχετικά.
Εφαρμόζουν τις διατάξεις αυτές από τις 2 Οκτωβρίου 2009.
Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 12 Μαρτίου 2009.

Labels: 12
8
1
15